**Čcheng-tu J-20** (čín. 歼-20 – Ťien-20; angl. Chengdu J-20) je čínske stealth jednomiestne dvojmotorové stíhacie lietadlo 5. generácie vyvíjané konštrukčnou kanceláriou Čcheng-tu (Chengdu Aircraft Industry Group – Skupina leteckého priemyslu Čcheng-tu). Predpokladá sa, že toto moderné bojové lietadlo bude zavedené do výzbroje čínskeho vojenského letectva v roku 2018. V nasledujúcich desaťročiach bude spolu s menším typom Šen-jang J-31 tvoriť podstatnú časť stíhacích zložiek čínskeho letectva.

Vznik a vývoj
-------------

Dvojica lietadiel J-20 počas prvého verejného vystúpenia na leteckej prehliadke v Ču-chaj, 2016
Čcheng-tu J-20 bočný pohľad
Prvé úvahy o bojovom lietadle novej generácie sa v Číne objavili už začiatkom 90-tych rokov. Išlo však len o teoretické práce, ktoré sa zaoberali možnosťami celkovej koncepcie a prípadným bojovým využitím nového lietadla.

Koncom 90-tych rokov bol spustený program J-XX, v ktorom proti sebe stáli konštrukčné kancelárie Šen-jang a Čcheng-tu. Na prelome rokov 2007 a 2008 bol za víťaza výberového konania vyhlásený návrh spoločnosti Čcheng-tu, ktorý neskôr získal oficiálne označenie J-20. V roku 2008 boli vyrobené dva technologické demonštrátory s trupovými číslami 2001 a 2002. Prvý let bol ohlásený na apríl 2010, kvôli komplikáciám sa však presunul na začiatok roka 2011.

Motory
------

O pohon prototypov a prvých sériových lietadiel sa starajú dva ruské bližšie nešpecifikované motory z rodiny AL-31. Od roku 2019 boli nahradené čínskymi motormi WS-10C, ktoré však majú nižší výkon a kratšiu životnosť. Niektoré zdroje hovoria o použití nových ruských motorov AL-41F1A (Izdelije 117S) s ťahom 142 kN. Tieto motory sú pôvodne určené pre lietadlá Su-35S.

Do budúcnosti sa počíta s použitím čínskych motorov WS-15. Každý s maximálnym ťahom až 180 kN. Na vývoji týchto motorov sa začalo pracovať už v roku 2006. Prvý let s motormi WS-15 sa uskutočnil 29. júna 2023. Nové motory boli úspešne otestované na prototype J-20 so sériovým číslom 2052 v Chengdu Aircraft Corporation. Výkonnostné parametre a technické detaily motorov WS-15 nie sú známe. Z rozmazaných videí prototypu 2052 je však zjavné, že má výrazne skrátený vzlet než predchádzajúce J-20 poháňané motormi Al-31 alebo WS-10. Zároveň sa zdá, že nové motory majú výrazne nižšiu hlučnosť.

Výkonné motory umožňujú lietadlu let nadzvukovou rýchlosťou bez použitia prídavného spaľovania (tzv. supercruise).

Výzbroj
-------

J-20 nesie zbrane v troch vnútorných šachtách. Najväčšia šachta sa nachádza v strednej časti trupu, do ktorej je možné umiestniť napríklad štyri čínske rakety stredného až dlhého dosahu PL-15 alebo najnovšie PL-21. Dve menšie šachty pre rakety krátkeho dosahu PL-9 a PL-10 sa nachádzajú napravo a naľavo od centrálnej šachty.

Žiadne ďalšie informácie o kanónovej alebo protizemnej výzbroji nie sú momentálne k dispozícii.

Testovanie
----------

Prvý let Čcheng-tu J-20 sa v sprievode lietadla Čcheng-tu J-10 uskutočnil 11. januára 2011. Let trval približne 15 minút. Druhý let trvajúci 80 minút sa uskutočnil 17. apríla 2011 a tretí let, pri ktorom bol už aj zatiahnutý podvozok, sa uskutočnil 5. mája toho istého roku.

Používatelia
------------

Čína  **Čína**

* Vzdušné sily Čínskej ľudovej oslobodzovacej armády - najnovšie odhady hovoria, že do začiatku júla 2023 vyrobila Čína 200 až 250 lietadiel J-20, pričom ďalšie stroje budú dodané v druhej polovici roku 2023. Očakáva sa, že v roku 2024 dosiahne produkčná kapacita 100 lietadiel ročne.

Takticko-technické údaje
------------------------

Prototyp Čcheng-tu J-20
### Technické údaje

* **Posádka:** 1
* **Dĺžka:** 20,35 m
* **Rozpätie:** 13,47 m
* **Výška:** 4,45 m
* **Plocha krídel:** 78 m²
* **Hmotnosť prázdneho lietadla:** 19 400 kg
* **Maximálna vzletová hmotnosť:** 36 300 kg
* **Motor:** 2× bližšie nešpecifikovaný Saturn-Ľuľka AL-31, 2× Šen-jang WS-10, alebo 2× Saturn-Ľuľka AL-41F1A (prototypy a prvé sériové stroje), 2× Si-an WS-15 s maximálnym ťahom 180 kN (budúce sériové stroje)

### Výkony

* **Najvyššia rýchlosť:** 2+ M
* **Dolet:** 5 500 km (s prídavnými nádržami)
* **Dostup:** 20 000 m

Referencie
----------

1. ↑   *6th J-20 Stealth Fighter Rolls Out* [online]. 2014-12-23, [cit. 2014-12-24]. Dostupné online.
2. ↑   *China’s stealth fighter jet arsenal is growing* [online]. Defense One, 14 July 2016, [cit. 2016-07-14]. Dostupné online.
3. ↑  Axe, David. "At What Cost Stealth?" *The Diplomat*, 31 January 2011.
4. ↑   *Chinese Stealth Fighter Makes First Flight* [online]. 11 January 2011. Dostupné online.
5. ↑  SWEETMAN, William. *China’s J-20 Stealth Fighter In Taxi Tests* [online]. 3 January 2011, [cit. 2011-06-30]. Dostupné online. Archivované 2011-11-20 z originálu.
6. ↑  Čínske stíhacie lietadlá piatej generácie: J-XX a Čcheng-tu J-20  2011-01-06
7. ↑  HSU, Brian. *China Claims Innovation in J-20 Weapons Bay Design | Aviation International News* [online]. Ainonline.com, [cit. 2014-03-20]. Dostupné online. Archivované 2014-09-14 z originálu.
8. ↑  China Expects J-20 Stealth Fighter to Be Combat Ready in 2019  2016-07-23
9. ↑   Chinese Stealth Fighter Makes First Test Flight. *The Wall Street Journal*. Dostupné online [cit. 2011-01-23].
10. ↑  WALL, Robert. *J-20 Completes First Flight* [online]. [Cit. 2011-06-30]. Dostupné online.
11. ↑   *China stealth fighter "appears" to have made second flight* [online]. [Cit. 2012-08-21]. Dostupné online.  Archivované 2011-08-31 na Wayback Machine
12. ↑  "Chinese J-20 stealth fighter makes third flight; landing gears folded." *China Defence Mashup*, 5 May 2011.
13. ↑  JOE, Rick. *China’s J-20 Gets Another Upgrade* [online]. thediplomat.com, 2023-08-01, [cit. 2023-09-14]. Dostupné online.

Pozri aj
--------

* Lockheed Martin F-22 Raptor
* Lockheed Martin F-35 Lightning II
* Šen-jang J-31
* Suchoj Su-57

Iné projekty
------------

Commons
* Spolupracuj na Commons Commons ponúka multimediálne súbory na tému **Čcheng-tu J-20**


|  |  |
| --- | --- |
| Portal | Portál letectvo |